[{"text_idx": "#000001", "text": "Mae cynghorwyr Cyngor Ynys Mo\u0302n wedi galw ar gwmni National Grid i ystyried gosod gwifrau tanddaearol yn hytrach na chodi mwy o beilonau ar hyd yr ynys yn dilyn cyfarfod ddydd Mercher."}, {"text_idx": "#000002", "text": "Wrth i ail ymgynghoriad National Grid i gynlluniau adeiladu llinell gyflenwi trydan newydd gyda foltedd uchel ddod i ben, mae'r cyngor yn dadlau fod cryn wrthwynebiad i'r peilonau newydd ar draws yr ynys."}, {"text_idx": "#000003", "text": "Dywed y cyngor y byddai'r 'coridor oren' sy'n cael ei ffafrio gan National Grid yn golygu y byddai llinell bw\u0302er uwchben y ddaear yn ymestyn o is-orsaf Wylfa yng ngogledd yr ynys i is-orsaf Pentir yng Ngwynedd."}, {"text_idx": "#000004", "text": "Dywed National Grid fod y gwaith o ddewis llwybr ar gyfer cysylltiad gyda Wylfa Newydd yn gorfod ystyried \"cydbwysedd anodd rhwng ystod eang o faterion pwysig.\""}, {"text_idx": "#000005", "text": "Disgrifiad o\u2019r llun, Byddai llwybr newydd yn dilyn llwybr tebyg i'r un presennol"}, {"text_idx": "#000006", "text": "Yn o\u0302l adroddiad gafodd ei drafod gan gyfarfod arbennig o'r cyngor llawn ddydd Mercher, mae deddfwriaeth a pholisi cynllunio cyfredol yn gosod achos yn erbyn gosod gwifrau uwchben y ddaear a chodi peilonau newydd."}, {"text_idx": "#000007", "text": "Mae'r adroddiad, a baratowyd gan swyddogion y Cyngor, yn dadlau y byddai'r opsiwn sy'n cael ei ffafrio gan National Grid, sef codi mwy o beilonau, yn 'niweidiol i les trigolion' ac, yn ogystal, yn cael 'effaith negyddol' ar harddwch naturiol yr ynys."}, {"text_idx": "#000008", "text": "Yn gynharach eleni, fe wnaeth cynghorwyr ddadlau fod angen am gyswllt tanddwr i gysylltu gorsaf bw\u0302er Wylfa Newydd a'r rhwydwaith trydan cenedlaethol."}, {"text_idx": "#000009", "text": "Ond oherwydd risgiau technegol a masnachol yr opsiwn yma, fe bleidleisiodd y cynghorwyr yn unfrydol eu bod am alw ar National Grid i beidio codi peilonau, ac i osod gwifrau o dan y ddaear."}, {"text_idx": "#000010", "text": "Disgrifiad o\u2019r llun, Protest yn Llangefni ym mis Mai eleni yn erbyn gosod peilonau newydd ar yr ynys"}, {"text_idx": "#000011", "text": "Dywedodd Mr Jones mewn datganiad: \"Bydd gosod gwifrau dan y ddaear yn golygu na fydd unrhyw effaith weledol yn y tymor hir, sy'n gryn fantais a'r arwyddion cynnar gan arbenigwyr yn y maes yw bod gosod gwifrau dan y ddaear yn debygol o fod yn ymarferol o safbwynt technegol."}, {"text_idx": "#000012", "text": "\"Byddaf yn annog y Cyngor Llawn i gefnogi cais i'r Grid Cenedlaethol roi sylw manwl i gyswllt a fydd yn gyfan gwbl dan y ddaear rhwng Wylfa a'r is-orsaf ym Mhentir, Gwynedd. Os na fydd y Grid Cenedlaethol yn fodlon gwneud yr ymrwymiad yma ar ran pobl Ynys Mo\u0302n, yna bydd angen eglurhad manwl.\""}, {"text_idx": "#000013", "text": "Disgrifiad o\u2019r llun, Mae National Grid yn ffafrio dilyn y llwybr peilon presennol, sy'n cael ei adnabod fel y coridor oren"}, {"text_idx": "#000014", "text": "Mewn datganiad, dywedodd llefarydd ar ran National Grid: \"Mae adborth pobl yn bwysig i ni, ac fe ddaeth cannoedd o drigolion i'r 16 digwyddiad yr ydym wedi ei gynnal ar hyd Ynys Mo\u0302n a Gwynedd dros y pedair wythnos diwethaf i ddarganfod mwy a siarad gyda'n ti\u0302m."}, {"text_idx": "#000015", "text": "\"Mae'n rhaid i'n cysylltiad o orsaf bwer Wylfa Newydd gyrraedd cydbwysedd anodd rhwng ystod eang o ystyriaethau pwysig. Rydym wedi gweithio'n galed i gynnig opsiynau llwybrau ar gyfer ceblau dros y tir fydd yn lleihau'r effaith ar bobl a'r amgylchedd, ac rydym wedi ymrwymo i gyflenwi ceblau tanddaearol ar draws y Fenai."}, {"text_idx": "#000016", "text": "\"Yr un pryd roedd yn rhaid i ni sicrhau fod yr hyn yr oedden ni'n ei gynnig yn gweithio ac yn ddiogel. Mae dyletswydd arnom ni hefyd i gadw costau biliau am ddefnydd ynni mor isel a\u0302 phosib i ddefnyddwyr."}, {"text_idx": "#000017", "text": "\"Fe hoffem weld pobl yn cymryd rhan a helpu i ddatblygu ein cynlluniau cyn i'n hymgynghoriad ddod i ben ddydd Mercher 16 Rhagfyr."}, {"text_idx": "#000018", "text": "\"Gall pobl roi eu barn ar ein cynnigion am lwybrau, lle byddem yn croesi'r Fenai, a'r llefydd maen nhw'n teimlo sy'n bwysig a'r hyn y dylem ei ystyried a pham. Yna fe fyddwn yn dwyn hyn i ystyriaeth cyn i ni edrych yn union ar ble fydd y cysylltiad newydd yn mynd.\""}, {"text_idx": "#000020", "text": "Angen blaendal \u00a336,000 i brynu ty\u0302 cyntaf yng Nghymru - arolwg"}, {"text_idx": "#000026", "text": "Pa ochr i'r ffens? Portread artist dur o'r byd wedi Brexit"}, {"text_idx": "#000029", "text": "Ateb y Galw: Morgan Owen"}, {"text_idx": "#000030", "text": "Goronwy Owen: Dweud y stori'n llawn"}, {"text_idx": "#000031", "text": "Cysylltwch a\u0302 niTabledi a ffonau symudolHefyd yn Gymraeg"}]